SL Uradni list Evropske unije C 32/22

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 32/16

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„MANTECADOS DE ESTEPA“

ES št.: ES-PGI-0005-0761-18.02.2009

ZGO ( X ) ZOP ( )

1. Ime:

„Mantecados de Estepa“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 2.4 Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz točke 1:

Ime „Mantecados de Estepa“ se tradicionalno uporablja za označevanje vrste božičnega peciva, ki ga pripravljajo v regiji Estepa. „Mantecados de Estepa“ se po istem receptu izdelujejo že več kot sto let. Ti izdelki se lahko pakirajo samostojno ali skupaj z drugimi božičnimi pecivi, kot so „polvorones“, „alfajores“ in „roscos de vino“.

„Mantecados de Estepa“ so v pečici pečeno pecivo, katerega testo se pripravi tako, da se zmešajo osnovne sestavine, tj. pšenična moka, svinjska mast in sladkor v prahu, tej mešanici pa se dodajo še druge sestavine, opredeljene v točki 3.3, glede na različne vrste „Mantecados de Estepa“: s cimetom, na tradicionalni način, z oljčnim oljem, z mandlji, s kakavom, s kokosom, z limono, z lešniki in z vaniljo. Pri „Mantecados de Estepa“ z oljčnim oljem se svinjska mast izjemoma nadomesti z ekstra deviškim oljčnim oljem. „Mantecados de Estepa“ so kostanjevo zlate barve, imajo čvrsto skorjo in mehko sredico ter rahlo razpokano površino prijetnega okusa.

„Mantecados de Estepa“ so okrogle oblike in tehtajo največ 50 gramov.

Poleg tega morajo imeti izdelki, ki se proizvajajo pod imenom „Mantecados de Estepa“, naslednje fizikalno-kemijske lastnosti:

— : vsebnost vlage : nižja od 5 %, — : aktivnost vode : nižja od 0,650, — : pH : nižji od 6,5.

3.3 Surovine (samo za predelane proizvode):

Postopek se začne s skrbno izbiro surovin.

Osnovne surovine, ki se uporabljajo za proizvodnjo izdelka, so pšenična moka, svinjska mast in sladkor v prahu. Dodatne sestavine so cimet, sezam, mandlji, lešniki, kokosova moka, kakav in naravne arome (eterična olja), njihovi deleži pa so navedeni v spodnji preglednici. Pri „Mantecados de Estepa“ z oljčnim oljem se svinjska mast izjemoma nadomesti z ekstra deviškim oljčnim oljem.

Osnovne sestavine Pšenična moka 45–55 % 45–55 % 45–55 % 40–50 % 45–50 % 45–55 % 45–55 % 45–55 % 45–55 % Svinjska mast 20–27 % 20–27 % 0 % 20–25 % 20–26 % 20–26 % 20–27 % 20–25 % 20–25 % Sladkor 22–26 % 22–26 % 22–26 % 22–25 % 22–25 % 22–26 % 22–26 % 22–25 % 22–25 % Dodatne sestavine Cimet 0,7–1 % 0,7–1 % 0,7–1 % 0,7–1 % 0–0,5 % 0–0,5 % 0–0,5 % 0–0,5 % 0–0,5 % Sezam 0,7–1 % 0,7–2 % 0,7–1 % 0–0,5 % 0 % 0 % 0 % 0 % 0 % Mandlji 0 % 0 % 0 % ≥ 8 % 0 % 0 % 0 % 0 % 0 % Lešniki 0 % 0 % 0 % 0 % 0 % 0 % 0 % 8–9 % 0 % Kokosova moka 0 % 0 % 0 % 0 % 5–10 % 0 % 0 % 0 % 0 % Kakav 0 % 0 % 0 % 0 % 0 % 2–6 % 0 % 0 % 0 % Ekstra deviško oljčno olje 0 % 0 % 20–26 % 0 % 0 % 0 % 0 % 0 % 0 % Eterična olja 0–0,03 % 0–0,03 % 0–0,03 % 0–0,03 % 0–0,03 % 0–0,03 % 0,05–1 % 0–0,03 % 0,05–1 % Cimet Tradicionalni način Ekstra deviško oljčno olje Mandlji Kokos Kakav Limona Lešniki Vanilja

Pšenična moka, svinjska mast, sladkor in mandlji morajo izpolnjevati naslednje fizikalno-kemijske in organoleptične zahteve:

— : pšenična moka – barva : bela; vonj: brez; okus: nevtralen; videz: brez nečistoč ali okužb; vsebnost vlage: < 11,5 %; moč (W): < 80 × 10 000 J; razmerje P/L: od 0,3 do 0,5, — : rafinirana svinjska mast – barva : bela; vonj: nevtralen; okus: nevtralen; videz: v trdnem stanju in brez nečistoč; kislost: < 0,15 % oleinske kisline; peroksidno število: < 2 meq O2/kg maščobe; tališče: 32–36 °C po odprti kapilarni metodi; stabilnost: > 30 ur, — : surova svinjska mast – barva : bela; vonj: nevtralen; okus: nevtralen; videz: v trdnem stanju in brez nečistoč; kislost: < 0,5 % oleinske kisline; peroksidno število: < 3 meq O2/kg maščobe; tališče: 32–36 °C po odprti kapilarni metodi; stabilnost: > 30 ur, — : sladkor – barva : bela; vonj: brez; okus: sladek; videz: brez grudic ali strdkov, — : mandlji – barva : slonokoščena; vonj: svež; okus: sladek; videz: ovalna jedrca brez nečistoč ali okužb; vsebnost vlage: < 6,5 %.

Uporabljajo se lahko aditivi, ki so dovoljeni z veljavno zakonodajo.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Da bi se ohranila kakovost izdelka, morata njegova proizvodnja in pakiranje potekati na opredeljenem geografskem območju. Pecivo se pakira po posameznih kosih, in sicer takoj zatem, ko je pripravljeno in ohlajeno na temperaturo, nižjo od 10 °C, da se zaradi svoje krhkosti ne bi zdrobilo ter da bi se ohranile fizikalno-kemijske in organoleptične lastnosti, opisane v točki 3.2.

3.6 Posebna pravila za rezanje, ribanje, pakiranje itn.:

Pecivo se pakira po posameznih kosih, bodisi strojno na pakirni liniji flow-pack v termično zaprt celofan bodisi strojno ali ročno v svileni papir z dvojnim robom. Pakiranje se izvede, ko se pecivo ohladi, da je ravnanje z njim lažje in da se prepreči morebitna kondenzacija pare v embalaži.

Posamezno pakirani izdelki se lahko tržijo samostojno ali v večjem številu v škatlah, ki so primerno označene in tehtajo od 100 gramov do 5 kilogramov.

3.7 Posebna pravila za označevanje:

Na posameznih ovitkih in škatlah je etiketa, ki mora obvezno vsebovati navedbo zaščitena geografska označba, ime „Mantecados de Estepa“ in logotip.

Pri škatlah z izborom peciv, ki vsebujejo tudi druge izdelke brez zaščitene geografske označbe, se izdelki „Mantecados de Estepa“, na katere se nanaša ZGO, kot taki označijo na posameznih ovitkih in se lahko uporabi logotip ZGO; po drugi strani se lahko na zunanji embalaži izbora navedejo samo besede „Mantecados de Estepa ZGO“ brez logotipa ZGO.

4. Kratka opredelitev geografskega območja:

Občina Estepa je del pokrajine Sevilla.

5. Povezanost z geografskim območjem:

5.1 Posebnosti geografskega območja:

Dejstvo, da se „Mantecados de Estepa“ v Estepi proizvajajo že več kot sto let ter da se štejejo za tako cenjeno in znano božično pecivo, ni zgolj naključje, temveč rezultat truda in dela vseh generacij, ki so si vsaka zase prizadevale za ohranitev in izboljšanje kakovosti izdelkov, ki izvirajo z zadevnega geografskega območja. Zato se v obdobju peke „mantecados“, ki traja od septembra do decembra, velik del prebivalstva v Estepi posredno ali neposredno posveča proizvodnji tega peciva.

V obdobju peke „Mantecados de Estepa“ se vse dejavnosti v mestu Estepa vrtijo okrog tega izdelka in ta tradicija je tako ustaljena, da so redke družine, v katerih ni nihče poklicno povezan s katerim od vidikov proizvodnje „Mantecados de Estepa“ v eni od več kot 20 tovarn, ki danes proizvajajo ta izdelek. Zato imajo danes podjetja na splošno izrazit družinski značaj in se prenašajo iz roda v rod, tako da nekatera upravlja že tretja generacija.

Po postopku industrializacije proizvodnje „Mantecados de Estepa“, katerega namen je bil zadovoljiti tržno povpraševanje, so bila v Estepi ustanovljena številna spremljevalna podjetja, da bi se odgovorilo na obstoječe potrebe proizvodnje in trženja „Mantecados de Estepa“. Področja storitev, ki jih zagotavljajo ta podjetja, so zelo raznovrstna: toplotno oblikovanje, tiskanje, skladiščenje surovin in avtomatizacija proizvodnih linij.

5.2 Posebnosti proizvoda:

„Mantecados de Estepa“ so pecivo, ki je izdelano iz skrbno izbranih surovin. Gre za v pečici pečen izdelek, katerega testo se pripravi tako, da se zmešajo osnovne sestavine, tj. pšenična moka, svinjska mast in sladkor v prahu, tej mešanici pa se dodajo še druge sestavine, na primer cimet in mandlji. Pecivo je okrogle oblike in tehta največ 50 gramov.

„Mantecados de Estepa“ imajo čvrsto skorjo in mehko sredico ter rahlo razpokano površino prijetnega okusa. Gre za sezonski izdelek, značilen za božični čas. „Mantecados de Estepa“, ki se po istem receptu izdelujejo že več kot sto let, so v tem času med najbolj iskanimi izdelki.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Zaščitena geografska označba „Mantecados de Estepa“ temelji na slovesu tega izdelka, ki se po istem receptu proizvaja že več kot sto let.

Vsako leto ima seviljska občina Estepa pomembno vlogo pri polnjenju božičnih miz španskih družin. Popotniku, ki konec septembra prispe v Estepo, vzbudi slast prijeten vonj po cimetu, praženem sladkorju in mavrskem sezamu, ki se širi po mestu. V tem času leta se namreč večina prebivalcev Estepe posveča pripravi tega izdelka.

Začetki „Mantecados de Estepa“ segajo v 16. stoletje. Dokumenti v arhivih samostana Santa Clara v Estepi razkrivajo, da je ta ustanova najemala slaščičarje, da bi zadovoljila povpraševanje iz Seville ali Madrida, kamor je pošiljala svoje izdelke. Samostanski dokumenti vsebujejo sklicevanja na proizvodnjo „Mantecados de Estepa“ po starih receptih. Jed so pripravljali tako, da so žito zmešali s preostanki svinjske masti iz decembrskega zakola, kar pojasnjuje, zakaj se je to pecivo od samega začetka uživalo v božičnem času. Peka teh „pogač s svinjsko mastjo“ je v posodicah, predvidenih v ta namen, potekala v vseh domovih v Estepi.

Micaela Ruiz Téllez (La Colchona), izumiteljica današnjih „mantecados“, se je rodila leta 1824 v Estepi, umrla pa je leta 1901. S svojo sijajno zamislijo je recept preoblikovala in tako poskrbela za sloves „Mantecados de Estepa“: da bi izboljšala okus peciva in njegovo trpežnost pri daljših prevozih, je spremenila recept in zlasti uvedla zunanje sušenje izdelka, da bi ta ostal mehek. Od tod izvira fino, mehko, hrustljavo in slastno pecivo „Mantecados de Estepa“, saj je bila moka prečiščena in prepražena, zaradi česar je postal prvotni izdelek mehkejši. Uvedene spremembe so privedle do zelo cenjenega izdelka, ki ima velik sloves v pekovski obrti.

Tako so postale „Mantecados de Estepa“ del tradicionalne ponudbe božičnih izdelkov, ki so naprodaj potrošnikom. To pecivo že zelo dolgo povezujejo z Estepo, saj je v tej regiji na voljo že od druge polovice 19. stoletja. In tako je sloves božičnega peciva iz Estepe pod imenom „Mantecados de Estepa“ presegel meje Andaluzije.

Antonio Burgos, ugledni novinar, ki je sodeloval z dnevnikom ABC kot kolumnist, je izpostavil tradicionalno naravo tega peciva.

V dnevniku ABC z dne 27. decembra 1986 je zapisal: „ … pohvaliti moram podjetje iz Estepe – kako se imenuje ni pomembno –, ki je znova ustvarilo izbor božičnih peciv, kot ga je bilo mogoče kupiti nekoč. Že sama kartonasta škatla s svojimi reliefnimi črkami je čudovita …, v notranjosti pa najdemo pecivo iz starih časov: ‚mantecados‘, ‚polvorones‘, ‚alfajores‘, ‚roscos de vino‘, in to je to. Klasične dobrote.“

Sklic na objavo specifikacije:

(člen 5(7) Uredbe (ES) št. 510/2006)

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Mantecados_Estepa.pdf

(1) UL L 93, 31.3.2006, str. 12.